ΓΡΑΠΤΗ ΕΡΩΤΗΣΗ E-0659/96 υποβολή: Klaus Lukas (NI) προς την Επιτροπή (15 Μαρτίου 1996)

Θέμα: Φυτοϋγειονομικός έλεγχος στις εισαγωγές καυσόξυλων

Εδώ και κάποιο χρονικό διάστημα, έμποροι από τις γειτονικές, ανατολικές χώρες προμηθεύουν απευθείας και μαζικά φθηνά καυσόξυλα σε ιδιωτικές κατοικίες και μικρές επιχειρήσεις της Αυστρίας και η παράδοση γίνεται απευθείας με μικρά φορτηγά αυτοκίνητα. Εξαιτίας των τροποποιημένων σχετικών νομοθετικών διατάξεων λόγω της προσχώρησης της Αυστρίας στην ΕΕ, δεν διενεργείται πλέον στα σύνορα ο φυτοϋγειονομικός έλεγχος αν και η καύσιμη ξυλεία αποθηκεύεται κατόπιν στις ιδιωτικές κατοικίες μέχρι την επόμενη άνοιξη και κατά αυτόν τον τρόπο η ξυλεία, που έχει προσβληθεί από παράσιτα μπορεί ανεξέλεγκτα να συντελέσει στην εξάπλωση ζιζανίων και φυτικών ασθενειών. Αντίθετα οι εισαγωγείς ξυλείας είναι υποχρεωμένοι να διενεργούν φυτοϋγειονομικούς ελέγχους τουλάχιστον στους υπαίθριους χώρους τους και να τηρούν, στο πλαίσιο αυτό τις ισχύουσες οδηγίες, οπότε παρέχεται ένα ελάχιστο επίπεδο προστασίας στο ενδημικό φυτικό βασίλειο.

Γνωρίζει η Επιτροπή ότι από καιρό τώρα έμποροι από τις γειτονικές, ανατολικές χώρες προμηθεύουν απευθείας αυστριακά νοικοκυριά και μικρές επιχειρήσεις με φτηνή, καύσιμη ξυλεία, χωρίς να διενεργούνται κανενός είδους φυτοϋγειονομικοί έλεγχοι;

Υφίσταται το ίδιο πρόβλημα και σε άλλα κράτη μέλη;

Ποιά είναι η θέση της Επιτροπής έναντι των κινδύνων που απειλούν το ενδημικό φυτικό βασίλειο εξαιτίας της απευθείας εισαγωγής ξυλείας, που έχει προσβληθεί από παράσιτα;

Ποιά μέτρα σκοπεύει να λάβει η Επιτροπή για να περιορίσει την εξάπλωση των ζιζανίων και των φυτικών ασθενειών που οφείλονται στην εισαγωγή καύσιμης ξυλείας;

Τί δυνατότητες έχουν τα κράτη μέλη που πλήττονται από αυτές τις εισαγωγές, και ειδικότερα η Αυστρία;

Απάντηση του κ. Fischler εξ ονόματος της Επιτροπής (29 Απριλίου 1996)

Η Επιτροπή δεν γνωρίζει τα γεγονότα που αναφέρει το Αξιότιμο Μέλος τους Κοινοβουλίου σχετικά με την απευθείας και χαμηλές τιμές εμπορία σε ορισμένα κράτη μέλη καυσοξύλων προερχομένων από χώρες της Κεντρικής Ευρώπης, χωρίς αυτά τα ξύλα να έχουν υποβληθεί στον φυτοϋγειονομικό έλεγχο.

Η Επιτροπή έχει επίγνωση των κινδύνων που συνεπάγεται η εισαγωγή στην Κοινότητα ξύλου αυτού του τύπου που δεν έχει υποβληθεί σε φυτοϋγειονομικό έλεγχο. Τα μέτρα προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα, και κατά της εξάπλωσής τους στο εσωτερικό της Κοινότητας περιλαμβάνονται στην οδηγία 77/93/ΕΟΚ του Συμβουλίου της 21 Δεκεμβρίου 1976 ((ΕΕ L 26 της 31.01.1977. )), όπως αυτή έχει τροποποιηθεί, και συγκεκριμένα στα παραρτήματά της IV και ιδίως V (φυτά, φυτικά προϊόντα και άλλα αντικείμενα που πρέπει να υποβάλλονται σε φυτοϋγειονομικό έλεγχο).

Ως εκ τούτου και με την επιφύλαξη ορισμένων παρεκκλίσεων που προβλέπονται στην οδηγία 94/13/ΕΚ του Συμβουλίου της 29ης Μαρτίου 1994 ((ΕΕ L 92 της 9.04.1994. )), οι εισαγωγές καύσιμης ξυλείας πρέπει να αποτελούν αντικείμενο φυτοϋγειονομικού ελέγχου στη χώρα αποστολής, εφόσον η εν λόγω ξυλεία αναφέρεται στην οδηγία 77/93/ΕΟΚ του Συμβουλίου, και να συνοδεύονται από φυτοϋγειονομικό πιστοποιητικό που θα εκδίδεται από αυτή τη χώρα. Η τήρηση των όρων αυτών πρέπει να επαληθεύεται κατά την εισαγωγή στην Κοινότητα.

Η Επιτροπή σημειώνει τα γεγονότα που αναφέρθηκαν από το Αξιότιμο Μέλος του Κοινοβουλίου και ζητεί από την υπηρεσία κτηνιατρικής και φυτοϋγειονομικής επιθεώρησης και ελέγχου να ερευνήσει σχετικά με τα γεγονότα αυτά.